《隋丁道护书启法寺碑》
清代·李宗瀚

隋书罕署名，道护碑传二。开皇仁寿年，兴国启法寺。

后来信居仁，书老笔亦恣。六一得其精，胡乃杨本嗜。

一夔殊已足，观乐他且置。骨体肖龙藏，倍溢妍华致。

化度虽后尘，右方阐缄秘。悦生堂不录，销夏篇不记。

两家印篆留，近入义门笥。气压集古千，源导贞观四。

其文颂金像，颇说佛灵异。我闻菩提法，妙具千手臂。

法法皆圆通，始了第一义。丁真合同参，谁问楞伽字。

作者简介：（1769—1831）清江西临川人，字公博，一字北漠，又字春湖。乾隆五十八年进士，授编修。道光时官至工部左侍郎、浙江学政。工诗，喜聚书，癖嗜金石文字。